**Torfinn Johan Bjørnaas** (født 1. august 1914 i Sulitjelma, død 15. september 2009) var en norsk soldat i Kompani Linge under andre verdenskrig. Han ble tildelt Krigskorset med sverd, Norges fremste utmerkelse.

Biografi
--------

Bjørnaas vokste opp på Løkken. I 1936 avtjente han verneplikten i Hans Majestet Kongens Garde. Han gikk teknisk skole i Trondheim.

Ved utbruddet av andre verdenskrig studerte Bjørnaas ved Technische Hochschule Köthen i Tyskland. Han var hjemme på Løkken da overfallet på Norge kom 9. april 1940 og meldte seg til tjeneste for å kjempe mot invasjonsstyrkene. Bjørnaas deltok i kampene i Nåverdalen. Han forsøkte deretter å komme seg til Nord-Norge for å kjempe videre, men ble på turen via Sverige arrestert og internert. Etter Norges kapitulasjon vendte han tilbake til Løkken.

Våren 1941 tok han seg over til Storbritannia etter en fem måneders reise over Sverige, Finland, Sovjetunionen, Iran til India og derfra til Storbritannia med skip. I Storbritannia sluttet Bjørnaas seg til Norwegian Independent Company No. 1, etter krigen kjent som Kompani Linge. Bjørnaas ble sendt over til det okkuperte Norge og opererte i Sør-Trøndelag. Han var blant annet sentral i flere sabotasjeaksjoner mot Thamshavnbanen. Den 31. oktober 1943 sprengte han et lokomotiv på Løkken stasjon, for å hindre utførsel av kobber- og svovelkis til Tyskland.

Bjørnaas har senere fått en plass på Løkken oppkalt etter seg, Torfinn Bjørnaas' plass, området ved den gamle jernbanestasjonen og jernbaneverkstedet hvor han utførte en av aksjonene. Han deltok også i aksjoner i Sulitjelma og ved Terningmoen ved Elverum. Under frigjøringen var han i oppdrag i Trondheim.

Etter andre verdenskrig arbeidet Bjørnaas i Orkla Grube-Aktiebolag, det senere Orkla Industrier.

Bjørnaas var med i filmen *Det grodde fram* (1947) der han spilte seg selv.

Bjørnaas har også gjort seg bemerket som baneskytter.

Bjørnaas mottok Krigskorset med sverd, Norges fremste utmerkelse  Foto: KEN

Utmerkelser
-----------

I statsråd 25. august 1944 ble sersjant Bjørnaas tildelt Krigskorset med sverd for sin innsats i operasjon i Norge i oktober 1943, der Bjørnaas ifølge innstillingen alene hadde æren for at tre av seks objekter ble ødelagt. Diplomet fikk påskriften «For fremrakende [sic] personlig krigsinnsats for Norges sak.»

Bjørnaas fikk også St. Olavsmedaljen med ekegren for sin innsats under krigen, Deltagermedaljen med rosett, Haakon VIIs 70-årsmedalje og flere britiske utmerkelser for sin krigsinnsats.

|  |  |  |  |  |
| --- | --- | --- | --- | --- |
| Utmerkelser

|  |  |  |  |
| --- | --- | --- | --- |
| Krigskorset med sverd | St. Olavsmedaljen med ekegren | Deltakermedaljen med rosett | Haakon VIIs 70-årsmedalje |

 |

Referanser
----------

1. 1 2   Folketellingen i Norge i 1920, www.digitalarkivet.no, oppført som Torfinn Johan T. Bjørnaas[Hentet fra Wikidata]
2. ↑   Dødsårsakregisteret, www.digitalarkivet.no, oppført som Torfinn Johan Bjørnaas[Hentet fra Wikidata]
3. 1 2 3 4 5 6 7  Trond Heggem: «Torfinn Bjørnaas», *Adresseavisen* 22. september 2009, s. 34.
4. ↑  Erik Gjems-Onstad: *Krigskorset og St. Olavsmedaljen med ekegren*, Oslo: Grøndahl og Dreyers Forlag, 1995, s. 126.
5. ↑  «273 personer mottok Norges høyeste utmerkelse». *NTBtekst* (5. april 1995)

Litteratur
----------

* Fredrik Widmark (1974). *Kampen om Thamshavnbanen II : SS Kommando Drondtheim*. Orkanger: F.J. Widmarks forlag. ISBN 8290133014.

Eksterne lenker
---------------

* «Marerittene kom i ettertid». Medalsavisa.no/meldal.no. Besøkt 8. mai 2013.

|  |  |
| --- | --- |
| Oppslagsverk/autoritetsdata | Prabook **·** Historisk befolkningsregister
 |

Portal: Andre verdenskrig